คันทรี่ได้ดีหน้าใหม่แห่เล่นหุ้น
โชว์ยอดบัญชีสิ้นปีแตะ6หมื่น ผลงานดีทุกส่วนกำไรทะลุเป้า
16 ต.ค. 2555

โชว์ยอดบัญชีสิ้นปีแตะ6หมื่น ผลงานดีทุกส่วนกำไรทะลุเป้า
“คันทรี่ กรุ๊ป” เฮ นักลงทุนแห่เปิดบัญชีเพียบ ตลาดคึกคัก คาดสิ้นปีแตะ 6 หมื่นราย มาร์เก็ตแชร์รายได้พอร์ตพุ่ง ดันกำไรทะลุเป้า
นายประสิทธิ์ ศรีสุวรรณ กรรมการผู้จัดการใหญ่ บริษัทหลักทรัพย์ (บล.) คันทรี่ กรุ๊ป (CGS) เปิดเผยว่า ในปีนี้ดัชนีหุ้นปรับตัวสูงขึ้นต่อเนื่อง ส่งผลให้มีนักลงทุนมาเปิดบัญชีซื้อขายหลักทรัพย์กับบริษัทจำนวนมาก ทำให้จำนวนบัญชีล่าสุดเพิ่มขึ้นอยู่ที่ 5.5 หมื่นบัญชี เพิ่มขึ้นจากปีก่อนประมาณ 10-15% และคาดว่าภายในสิ้นปีนี้จะเพิ่มขึ้นเป็น 6 หมื่นบัญชี หรือเติบโตประมาณ 20% ตามที่ตั้งเป้าหมายไว้ 




 
ขณะที่ส่วนแบ่งการตลาดธุรกิจนายหน้าซื้อขายหลักทรัพย์ (มาร์เก็ตแชร์) ก็เพิ่มขึ้นเช่นกัน โดยล่าสุดอยู่ที่ 5.5-6.5% จากปีก่อนที่ทำได้ 5% 
นอกจากภาวะตลาดดีทำให้ลูกค้าสนใจลงทุนมากขึ้นแล้ว ปัจจัยที่ทำให้บริษัทมีลูกค้าเพิ่มขึ้น คือการพัฒนาเจ้าหน้าที่การตลาดหรือมาร์เก็ตติง พัฒนาบทวิเคราะห์ เพิ่มผลิตภัณฑ์ใหม่อย่างต่อเนื่อง ทำให้มีบริการที่หลากหลาย และบริษัทยังขยายสาขาออกไปต่อเนื่องเพื่อเพิ่มช่องทางเข้าถึงลูกค้า โดยในช่วงที่เหลือของปีนี้คาดว่าจะเปิดสาขาขนาดเล็กอีก 12 แห่ง จากปัจจุบันที่มีจำนวนสาขาทั้งสิ้น 50 แห่ง
ด้านรายได้จากการซื้อขายหลักทรัพย์ผ่านบัญชีบริษัท (Prop Trade) คาดว่าจะเพิ่มขึ้นเมื่อเทียบกับปีก่อน โดยบริษัทมีวงเงินลงทุนทั้งสิ้น 125 ล้านบาท แต่ใช้ลงทุนจริงเพียง 50-70 ล้านบาท ซึ่งปัจจุบันให้ผลตอบแทนอยู่ที่ประมาณ 40% ของวงเงินที่ลงทุน 
“ภาพรวมธุรกิจที่ดีขึ้นในทุกส่วนและมูลค่าการซื้อขายในตลาดที่เพิ่มขึ้นเป็น 3-5 หมื่นล้านบาทต่อวัน น่าจะทำให้รายได้และกำไรในปีนี้ของบริษัททะลุเป้าหมายที่ตั้งไว้ว่าจะโต 10% และมีแนวโน้มที่บริษัทจะสามารถจ่ายปันผลให้ผู้ถือหุ้นได้ต่อเนื่องเป็นปีที่ 3 ติดต่อกัน” นายประสิทธิ์ กล่าว 
ทั้งนี้ บริษัทมีความพร้อมที่จะให้บริการซื้อขายหุ้นภูมิภาคอาเซียนผ่านระบบเชื่อมโยง (อาเซียนลิงก์) ของตลาดหลักทรัพย์แห่งประเทศไทย (ตลท.) แล้ว โดยขณะนี้มีลูกค้าเก่าที่เปิดบัญชีซื้อขายหุ้นต่างประเทศและสามารถซื้อขายหุ้นผ่านอาเซียนลิงก์ ได้ประมาณ 100 ราย ส่วนลูกค้าใหม่ที่สนใจต้องใช้เวลาในการเปิดบัญชีไม่ต่ำกว่า 2 สัปดาห์ เพราะต้องผ่านการตรวจสอบจากธนาคารแห่งประเทศไทย (ธปท.) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์ฯ ด้วย
อย่างไรก็ตาม บริษัทไม่ได้คาดหวังรายได้จากอาเซียนลิงก์เกจมากนัก ไม่ว่าจะเป็นปีนี้หรือปีหน้า โดยจะเร่งให้ความรู้ความเข้าใจกับนักลงทุนก่อน แต่การเปิดอาเซียนลิงก์ ทำให้บริษัทมีช่องทางให้บริการซื้อขายหุ้นต่างประเทศมากขึ้นเป็น 24 ประเทศ จากเดิม 22 ประเทศ ด้านธุรกิจตราสารอนุพันธ์บริษัทมีส่วนแบ่งตลาดอยู่ที่ประมาณ 3.5-4.5% เพิ่มขึ้นจากปี 2554 ที่มีส่วนแบ่ง 2.5% สูงกว่าเป้าหมายที่ตั้งไว้